เดลต้ากำไรทะยาน 144%ยอดขายโต-มาร์จินสูง
เดลต้าประกาศผลงานไตรมาส3กำไรสุทธิ 1.6พันล้าน คิดเป็นกำไรหุ้นละ 1.31บาท พุ่งขึ้น 144%จากปีที่แล้ว
8 พ.ย. 2553

เดลต้าประกาศผลงานไตรมาส3กำไรสุทธิ 1.6พันล้าน คิดเป็นกำไรหุ้นละ 1.31บาท พุ่งขึ้น 144%จากปีที่แล้ว
บริษัทเดลต้า อีเลคโทรนิคส์ (ประเทศไทย)หรือ  DELTA ประกาศผลงานออกมาดี  ไตรมาส3 ปีนี้กำไรสุทธิ 1,634.24  ล้านบาท คิดเป็นกำไรหุ้นละ 1.31 บาท พุ่งขึ้น  144% เมื่อเปรัยบเทียบกับช่วงเดียวกันปีก่อน  กำไรสุทธิ  669.60 ล้านบาทหรือ 0.54 บาท 
ส่วนผลดำเนินงานรวม 9 เดือนแรกปีนี้กำไรสุทธิ 3,632.66  ล้านบาท หรือเท่ากับ 2.91บาท ทะยาน 145%  จากระยะเดียวกันปีก่อน กำไรสุทธิ   1,481.90 ล้านบาท คิดเป็นกำไรหุ้นละ 1.19 บาทต่อหุ้น 
สาเหตุหลักที่ทำให้กำไรไตรมาส3 ดีขึ้นมาก เกิดจากยอดขาย เพิ่มขึ้น 45.7% เป็นจำนวน  10,067 ล้านบาทเนื่องจากการเติบโตอย่างรวดเร็วของธุรกิจในกลุ่ม DES Power(ผลิตภัณฑ์ในกลุ่มนี้ประกอบด้วยเพาเวอร์ซัพพลายในกลุ่ม IMS (ได้แก่เพาเวอร์ซัพพลายที่ใช้ในภาคอุตสาหกรรม ด้านการแพทย์และอุปกรณ์พลังงานแสงอาทิตย์) และ Custom Design(CD)) ซึ่งมียอดขายเพิ่มขึ้นถึง 104% โดยเฉพาะผลิตภัณฑ์โซลาร์อินเวอร์เตอร์มียอดขายเพิ่มขึ้นกว่า 8 เท่าของยอดขายในไตรมาสเดียวกันปีก่อน
ส่วนผลิตภัณฑ์ประเภท CD ก็มียอดขายที่น่าพอใจเช่นกัน โดยมียอดขายเพิ่มขึ้นจากไตรมาสเดียวกันปีก่อน 62 %นอกจากนี้ กลุ่มผลิตภัณฑ์เพาเวอร์ซัพพลายอื่นๆและชิ้นส่วนอิเล็กทรอนิกส์ก็สามารถทำยอดขายได้เพิ่มขึ้นประมาณ 30 - 35%เมื่อเทียบกับไตรมาสเดียวกันของปีก่อน
ทางด้านอัตรากำไรขั้นต้นรวม ปรับตัวสูงขึ้นจาก 26.1% ในไตรมาสสามของปีก่อนเป็น 28.8% ส่วนอัตราค่าใช้จ่ายจากการขายและดำเนินงาน (ไม่รวมค่าวิจัยและพัฒนา) ต่อยอดขายมีการปรับตัวลดลงเล็กน้อยจาก 10.6% เป็น10.3% ในไตรมาสนี้ โดยอัตราค่าวิจัยและพัฒนาต่อยอดขายได้ลดลงเช่นกันจาก 4.6% ในไตรมาสเดียวกันปีก่อนเป็น4.2%เนื่องจากยอดขายที่เพิ่มสูงขึ้น ทำให้อัตรากำไรจากการดำเนินงานในไตรมาสนี้เพิ่มขึ้นอย่างน่าพอใจจาก 11% เป็น 14.4%
นอกจากนี้ บริษัทฯยังมีกำไรจากอัตราแลกเปลี่ยนจำนวน 35.5 ล้านบาทเทียบกับไตรมาสเดียวกันปีก่อนที่มีจำนวน 23.6 ล้านบาทซึ่งเป็นผลมาจากนโยบายด้านอัตราแลกเปลี่ยนที่มีการป้องกันความเสี่ยงแบบเต็มจำนวนของฐานะสุทธิในแต่ละสกุลเงิน